Baasbrein agter Krugersdorp-moorde se ouers 1ste keer in hof | Netwerk24
Deur Jana Marx 13 Augustus 2019 12:33
Piet en Mara Brand gesels met die ondersoekbeampte, kapt. Ben Booysen, buite die hof. Foto: Simon Sonnekus
Dis nie lekker om haar kind so te sien nie, het die ma van die veroordeelde moordenaar Cecilia Steyn Dinsdag in die hooggeregshof in Johannesburg gesê.
Die 38-jarige Cecilia, Marcel Steyn (21) en Zak Valentine (34) is vandeesweek in die hof vir hul voorvonnisverrigtinge.
Dis die eerste keer wat hulle hier is, sê Piet Brand, Cecilia se pa. Hulle wou nie kom nie want die publiek herken hulle en het hulle baie sleg by die laerhowe in Krugersdorp behandel.
“Wag, daar kom sy,” sê Mara Brand toe Cecilia ná teetyd weer by die hof instap.
“Meisiekind, ek het Maandag verjaar, toe besluit ek om my kind te kom sien,” vertel Piet. Sy oë blink toe hy Cecilia sien instap. Sy sien hom nie.
Mara besoek haar dogter gereeld in die tronk, maar Piet het sy dogter in 2016, met haar inhegtenisneming, laas gesien. Hy het vroeër aan Netwerk24 gesê sy is kwaad vir hom en wil hom nie sien nie. “Dis nou al lank, jong,” sê hy en glimlag van oor tot oor.
Piet en Mara bly glo in hul dogter se onskuld.
Die hof luister Dinsdag na Marcel se proefbeamptes. Rosalind Macnab is al sedert die oggend in die getuiebank.
Die hof het ook gehoor Zak kom uit ’n goeie, Christen-huis, maar was volgens sy ouers “beïnvloedbaar en goedgelowig”.
Volgens die staat is daar geen substantiewe en dwingende getuienis vir die afwyking van die voorgeskrewe minimum strawwe in Zak en Cecilia se sake aangetoon nie.
Meer oor: Marcel Steyn | Zac Valentine | Cecilia Steyn | Afspraakmoorde | Krugersdorp-Moorde
REGSTREEKS: ‘Marcel is gebreinspoel deur Cecilia,’ hoor hof